IPN-veiran sem greindist í laxi í sjókví Laxa fiskeldis ehf. í Reyðarfirði nýverið er ekki af þeirri gerð sem veldur sjúkdómi í laxi , þetta sýna niðurstöður raðgreiningar á veirunni . Matvælastofnun , MAST , sendi frá sér tilkynningu um þetta í dag . Þar segir einnig að einstaka afbrigði IPN-veirunnar geti valdið tjóni í laxeldi , einkum í ferskvatnseldi á seiðum . Meinvirkni sé mismunandi milli arfgerða og megi greina á milli þeirra með raðgreiningu erfðaefnis . Veiran var upphaflega greind á Keldum og síðan raðgreind á rannsóknastofu Evrópusambandsins í veirusjúkdómum . IPN hefur ekki fundist í seiðaeldisstöðvum fyrirtækisins . Því er langlíklegast að veiran hafi borist úr umhverfinu , en hún er útbreidd í vatna og sjávardýrum um allan heim , bæði í eldi og villtu umhverfi . Jens Garðar Helgason , forstjóri Laxa : „ Þetta eru góð tíðindi fyrir okkur hjá Löxum og gott að fá það staðfest að veiran valdi ekki sjúkdómi í laxi . Aðgæsla og eftirtekt starfsmanna varð til þess að IPN greindist . Það staðfestir að vöktun Laxa virkar sem skyldi og sýnir fram á mikilvægi þess að hafa hana í góðu lagi . “